Piparkakkulipulla pääsee tänään matkustamaan 1 000 ihmistä. Edellisen kampanjan ongelmista otettiin opiksi.

Itseleivotulla piparilla sai tänään matkustaa ilmaiseksi - jos ehti tuhannen ensimmäisen joukossa lippuluukulle. Mari Moilanen

Matkahuollon linja-autoihin on päässyt tänään tiistaina kyytiin koristellulla piparkakulla. Viiden vuoden takaa tuttu joulutempaus on toteutettu mietintätauon jälkeen tarkemmilla ohjeilla: edellisellä kierroksella kärsittiin vielä lastentaudeista ja kampanja herätti osassa matkustajista närää, kun pipariliput loppuivat kesken alta aikayksikön.

Tänä vuonna piparkakulla lunastettavia matkalippuja on ollut jaossa 1 000 kappaletta yhteensä 18 Matkahuollon toimipisteessä. Lipun saa lunastaa tuomalla toimipisteeseen näytille itse leipomansa ja matka-aiheisesti koristellun piparkakun.

– Tempauksen avulla haluamme toivottaa asiakkaillemme mukavaa joulunalusaikaa ja ilahduttaa matkustajia, sanoo Matkahuollon liiketoimintapäällikkö Jyri Niemimuukko yhtiön tiedotteessa.

Keksikiukkua lipunmyynnissä

Edellisellä kerralla tarjolla olleiden matkalippujen määrä oli ensin epäselvä ja tempaukseen alunperin varatut 500 lippua eivät riittäneet alkuunkaan. Ruuhkaa ja pettymyksiä helpottamaan piparimatkustajille luvattiin pikavauhdilla 500 lippua lisää.

Ensimmäisen kerran kömmähdyksistä on otettu opiksi: varattujen matkalippujen määrä on kerrottu selkeästi ja ohjeita täsmennetty. Lisäksi lippuja voi voittaa myös Instagramin kautta järjestetyssä kilpailussa, jotta mahdollisuus matkaan on myös heillä, jotka eivät tempaukseen osallistuviin Matkahuollon pisteisiin pääse paikan päälle.